
  Reservats tots els drets. El contingut d’aquesta obra està protegit per la Llei, que estableix penes de presó i/o multes, a més de les corresponents indemnitzacions per danys i perjudicis per a aquells que reproduïssin, plagiessin, distribuïssin o comuniquessin públicament, en la seva totalitat o en part, una obra literària, artística o científica, o la seva transformació, interpretació o execució artística fixada en qualsevol mena de suport o comunicada a través de qualsevol mitjà, sense la preceptiva autorització.


  Tots som de lletres


  En la pèrdua de la rellevància social de les humanitats a causa d’una aposta per una formació en matèries «econòmicament més productives», hi ha un factor que considero determinant: i és que oblidem massa sovint que la vida és de lletres. La vida humana, s’entén. Tots sentim, tots estimem, tots ens apassionem, plorem, riem... tots tenim ànsia de conèixer, tots escoltem música i tenim llista de cançons preferides, tots tenim una biblioteca indispensable, un patrimoni de records essencials, un paisatge vital, unes arrels i un sentiment de comunitat. Tots som d’humanitats per una raó molt senzilla: tots som humans. El coneixement pot tenir moltes formes, però la vida és d’humanitats. La vida és de lletres.


  Se’ns podria dir, davant d’això, que la vida també està feta de cèl·lules i de fórmules matemàtiques. Que també hi ha filosofia darrera dels números, que també hi ha progrés humà darrere dels estudis econòmics, i que algú ha de mirar que el castell aguanti i pugui créixer, a banda de viure’l i de sentir-lo. Que també hi ha sentiment darrere d’una empresa o un càlcul d’enginyeria, o que també Gaudí havia de saber molta tècnica a banda de tenir molta imaginació. Però tot això, permetin-me, no són ben bé objeccions sinó que reforcen la tesi principal. Gaudí era el primer que deia que, «per a fer les coses bé és necessari, primer, l’amor i, després, la tècnica». I l’amor no és un concepte científic (o en tot cas compta amb factors irracionals, o basats en allò que anomenem ànima). Per tant, el que dic no té res a veure amb cap menysteniment de les ciències sinó amb un reconeixement profund de la seva aportació al progrés de la humanitat. Només faltaria. El que sí que dic és que fabricar un fàrmac, fer quadrar pressupostos, elaborar una llei perfecta, engegar la millor campanya de màrqueting o desenvolupar l’última generació de telefonia mòbil són coses que fem per poder viure. No només sobreviure: viure. I què vol dir viure? Doncs viure és una cosa que té a veure, sobretot, amb el sentiment. No som animals racionals que sentim: som animals emocionals que pensem.


  Repassin l’àlbum de fotos de qualsevol persona, o el seu compte d’Instagram o de qualsevol altra xarxa social, i hi veuran fotos i frases que tindran a veure amb commoure. De vegades també amb aconseguir un gran compte de resultats econòmics, però són excepcions. La gent penja vivències, ocurrències, frases originals i creatives, cançons, amistats o indrets curiosos. Quan dic que la vida és de lletres crec que tothom em pot entendre, que ens estem perdent alguna cosa important en el futur professional dels nostres ciutadans si no hi ha un foment de l’ànsia de coneixement, de la creativitat i la innovació. Que no hi ha «professions econòmicament més productives» si darrere d’aquestes professions no hi ha una base humana i humanista, de curiositat per les coses, d’implicació en l’entorn social, d’estímul en l’experimentació i la recerca. No cal que tothom sigui artista ni filantrop, és clar que no. Però els millors dels empresaris, els més eficients i eficaços del món són també persones que s’impliquen en passions com la filosofia, la història, l’art, la música, la política, la comunicació... no cal que t’agradi l’òpera; però cal que, si t’agrada, la puguis conèixer i compartir, i fins i tot fer-la servir per fer créixer la teva multinacional o la teva botiga de queviures. Hem vingut al món a viure i, per tant, a conèixer i compartir, i ningú no pot dubtar que l’emoció també és una font de coneixement. Sobretot si es tracta d’innovar, de ser creatius i de comunicar bé allò que fem.


  Injustament, les humanitats estan perdent el seu protagonisme i el seu prestigi en els currículums acadèmics. El llibre de converses que ha fet la Gemma Carbó és una valuosíssima aportació a aquesta reflexió que sembla tan òbvia, i que per desgràcia és tan òbvia, però que es dóna tantes bufetades amb la realitat d’avui. La comunió entre educació i cultura és totalment necessària, en totes les edats educatives, però sense oblidar que les primeres persones que ens duran a un concert o a un museu seran els pares, i que això també forma part de l’educació. Això té a veure amb els valors i les actituds col·lectives, amb els hàbits socials, amb allò a què donem importància. Sí, crec que som davant d’un llibre important, que fa diana en un dels debats més transcendentals del moment i que ho fa amb aportacions de persones de gran envergadura. Hi trobem propostes de solucions en el camp educatiu però també en el prisma polític, administratiu, econòmic, d’investigació... el llibre connecta diverses disciplines amb un fil conductor que és l’empobriment dels coneixements en les humanitats, una mancança el que al final crea les condicions per a la demagògia, el totalitarisme, la irreflexió, l’aposta per solucions simplistes i l’absència de sentit crític, d’empatia, de capacitat per dialogar i de posar-nos en la pell de l’altre. El que ens estem jugant és poder construir ciutadans lliures en el sentit més ampli de la paraula. Deixant de banda la identitat personal i col·lectiva, que no són temes menors, ja que tothom té dret a una identitat cultural.


  Les importants reflexions dels experts d’aquest llibre, totes elles genuïnes i fins i tot sorprenents, conviden a reverberar el crit d’alarma davant la constatable deshumanització de la nostra societat. La tecnologia ens ha connectat més, i això és bo, però també ens ha donat menys temps per aprofundir en certes coses (en un tema, en un llibre, en una simfonia, en un descobriment...); l’economia ens ha globalitzat, ens ha obligat a ser més competitius... però compte, perquè estic fermament convençut que una comunitat obsessionada amb el compte de resultats no tindrà, a la llarga, cap possibilitat competitiva. Un creixement espectacular del PIB o l’eficiència sempre ha d’anar acompanyat de la pregunta «i per fer què?». Si és per fer créixer una societat ignorant o sense valors humans, potser no val la pena. Si no trobem un motiu per créixer, una emoció principal, una energia humana que faci que aquest creixement valgui la pena, el progrés acabarà sent una pulsió monòtona i coixa. És famosa aquella frase que Churchill va pronunciar quan se li proposava, en plena guerra, suprimir les partides destinades a la cultura: «...i aleshores, per què lluitem?». L’empobriment de les humanitats ens pot dur a camins perillosos que van des de la intolerància al totalitarisme, sí, però sense arribar a aquests extrems també ens pot conduir a una homogeneïtzació cultural en forma de «franquícies productives». «Per què lluitem?», deia Churchill. Per existir. Per ser, per viure, també per diferenciar-nos, i per fer una aportació genuïna i pròpia al món. I no, no estem pas proposant de tornar als camins de carro. Ens interessa el progrés i la ciència, i que l’economia vagi bé, només faltaria! I els trens, i les comunicacions, i la xarxa elèctrica... també Dalí era un gran artista i mai no va perdre l’interès per la ciència, la tecnologia i els avenços del seu temps. No, no és això, no volem tornar als camins de carro: ens agraden molt l’asfalt i els cotxes, i tot el progrés humà que això indubtablement comporta. Però també volem que, per sobre d’aquest asfalt impecable, un bon dia els Beatles puguin travessar el carrer.


  Hem vingut a fer precisament això.


  Santi Vila

  Conseller de Cultura

  de la Generalitat de Catalunya


  Introducció


  Les entrevistes que presentem en aquest llibre han estat la base d’un treball d’investigació sobre polítiques culturals i educatives a Catalunya defensat el juny del 2013 a la Universitat de Girona. Després de ser tractades al laboratori de recerca, crèiem que era una llàstima no presentar aquestes converses d’una manera més amable als possibles lectors i lectores, potencialment interessades en aquests assumptes.


  També volíem, d’aquesta manera, fer un petit homenatge als 18 participants en aquest procés. Estem convençuts del caràcter testimonial que tenen les seves veus i de la rellevància de les seves anàlisis per entendre una etapa de la història de Catalunya que arrenca amb la democràcia, la recuperació del Govern de la Generalitat i un Parlament que legisla en funció d’unes competències més o menys definides pel que fa a l’educació i la cultura.


  Hem deixat adientment enregistrades i transcrites les entrevistes qualitatives de la recerca, i hem recuperat, amb el consentiment dels entrevistats, les seves participacions en format de converses de sobretaula. Aquí us les presentem com a llibre de lectura sense un ordre preestablert, la qual cosa permet al lector navegar entre els capítols i escollir el que més li convingui en funció de les persones entrevistades, o dels temes i les aportacions que es fan al debat.


  Un dels protagonistes d’aquest llibre diu que la cultura és una llarga conversa. Hi estic completament d’acord i constato que, tant en el món professional com l’acadèmic, he trobat en el diàleg amb persones d’arreu del món una de les fonts més interessants d’informació, coneixement i aprenentatge.


  Des d’aquesta perspectiva personal, cultura i educació són conceptes intrínsecament relacionats i gairebé indissociables. Potser algú se sorprendrà que hi pugui haver opinions divergents sobre aquesta qüestió i probablement, en essència, tampoc no ho siguin. Com diu Prudència Panadès en la seva entrevista: «és difícil imaginar una cultura mal educada i una educació inculta».


  Joan Manel del Pozo, en la seva darrera proposta, Educacionari, ens anima a definir el concepte de cultura entenent-ne la gran complexitat, una interessant i triple perspectiva que viatja entre l’antropològica, l’humanisme i el caràcter sectorial de la cultura.


  Marta Nussbaum i Xavier Antich són alguns dels autors que han aixecat la seva veu davant la crisi de les humanitats. Un mot, aquest també, on hi ha representada una filosofia de vida, i una concepció del món i de les relacions entre sistemes com l’educatiu i cultural absolutament imprescindibles. La crisi de les humanitats a les nostres universitats és un fet inqüestionable, si més no en termes de matriculacions i interès per part de les noves generacions, quelcom que ens planteja una qüestió de futur cabdal: avancem vers una educació inculta?


  La universitat és la punta de l’iceberg d’un sistema educatiu dissenyat pels estats moderns: l’escola pública, la qual en molts països ja s’ha integrat en la vida quotidiana dels nens i les nenes de 3 a 16 anys —com a mínim. Entre aquesta escolarització mínima i la universitat s’ha establert una franja d’escolarització postobligatòria que posiciona els joves en l’eix de la formació professional, o en el d’orientació envers estudis superiors.


  Des de la perspectiva essencial de la cultura donem per fet que, en aquest sistema educatiu, la presència dels continguts culturals és significativa, ja que qualsevol àmbit de coneixement és, al capdavall, coneixement cultural. Però són precisament aquests apriorismes que fan que, qüestions fonamentals, sovint siguin tractades de la mateixa manera durant generacions, sense que ningú s’hi pari a pensar o s’atreveixi a qüestionar el que sembla, a primera vista, inqüestionable.


  ¿És possible que el sistema educatiu estigui allunyat de la cultura? ¿Potser aquest és el motiu pel qual els nostres joves, quan arriben a la universitat, ja no tenen cap mena d’interès en les humanitats? ¿Quin és el model d’èxit professional i social que la societat contemporània ha instituït? ¿Estan ben valorades les capacitats culturals i creatives?


  Les respostes a aquestes qüestions, com veureu si us endinseu en la lectura, apunten en dues direccions. Per a alguns, les propostes de la cultura contemporània i la creació artística no són el millor referent educatiu perquè s’allunyen dels valors fonamentals de l’escola pública: la igualtat, la solidaritat i la convivència ciutadana. Per a d’altres, el sistema educatiu ha foragitat de l’escola qualsevol forma de llenguatge i expressió artística, cultural, que no respongui a la linealitat de la cultura escrita i estandarditzada, i a l’objectiu de formar futurs professionals per als sectors econòmicament més productius.


  El divorci entre educació i cultura és evident; l’hem constatat, quantitativament i qualitativament, analitzant les lleis aprovades al Parlament de Catalunya i contrastant-les amb l’experiència dels nostres entrevistats. Tanmateix, es fa palesa en les converses la necessitat urgent de reconstruir els espais de diàleg entre docents i artistes, entre gestors culturals i tècnics d’educació, entre polítics d’un departament i l’altre, entre estudiants d’educació i els d’humanitats.


  Tots els nostres entrevistats coincideixen a assenyalar que necessitem, ara més que mai, uns referents culturals en què puguem fonamentar l’educació dels nostres nens i nenes, no només perquè puguin sobreviure en els entorns de convivència multiculturals que els envolten d’una manera democràtica i pacífica, sinó també perquè —ironies del destí— les competències culturals i artístiques són essencials per als futurs professionals en una economia basada en el coneixement, la creativitat i la innovació.


  Al llarg de les converses sorgeixen molts exemples de projectes exemplars que ens mostren el camí a seguir. S’intueix clarament que l’aliança, ben establerta, entre els actors educatius i culturals dibuixa una possibilitat de resolució d’alguns conflictes contemporanis com la davallada de públics culturals, la indiferència política i social envers les arts i les propostes culturals no comercials, les dificultats d’establir diàlegs interculturals, la desafecció dels estudiants envers el coneixement, una part del fracàs escolar i un llarg etcètera de despropòsits similars.


  La selecció dels entrevistats obeeix, primer, a uns criteris definits per la recerca qualitativa, com la presència d’experts locals i internacionals rellevants en l’àmbit de les polítiques culturals i educatives, que puguin aportar una perspectiva global i fonamentada sobre la qüestió. En segon lloc, s’ha provat de trobar una mostra de responsables polítics catalans de la cultura i l’educació protagonistes d’algun moment del període estudiat que puguin aportar una reflexió serena i fonamentada sobre el que tractem aquí. I, finalment, s’ha procurat comptar amb professionals i càrrecs tècnics en actiu, durant el període estudiat, del sector cultural i educatiu de Catalunya que narrin la seva experiència professional i personal.


  Alguns dels entrevistats provenen clarament del món de l’educació; d’altres, del món de la cultura. Són homes i dones, professionals i tècnics, experts internacionals o locals, júniors i sèniors, acadèmics i polítics que, llegits plegats, aporten una visió polièdrica molt interessant sobre el diàleg o el conflicte existent, avui, entre el sistema educatiu i el sistema cultural a casa nostra.


  Els experts internacionals provenen dels països de l’òrbita llatinoamericana (com el Brasil, Mèxic i Colòmbia) més rellevants per la seva aportació teòrica i pràctica a la reflexió sobre polítiques culturals i educació, d’acord amb els paràmetres establerts per la UNESCO i organismes com l’Organització d’Estats Americans.


  La innovació en el camp acadèmic i polític pel que fa a la pràctica educativa i cultural és destacable, especialment, al Brasil, on el moviment d’artistes educadors fou pioner en molts sentits, i va obrir vies de reflexió importantíssimes des dels anys seixanta i setanta del passat segle XX. Pel que fa a polítiques culturals locals, São Paulo va protagonitzar alguns dels projectes més interessants en aquest sentit, com el dels Centres Escolars Unificats (CEU) promoguts des del Govern de la ciutat durant els anys 80 i 90.


  A Colòmbia, els estudis socials sobre polítiques culturals, comunicació i educació han tingut una gran influència, i han estat determinants per a les tendències europees d’educació mediàtica, educació en comunicació o educació cultural. Aquesta reflexió teòrica s’ha materialitzat en la definició de polítiques culturals i educatives molt singulars, especialment en ciutats com Medellín i Bogotà. Finalment, Mèxic destaca especialment per les aportacions acadèmiques en matèria de polítiques culturals i en el camp de l’educació artística, amb projectes emblemàtics d’educació ciutadana i cohesió social liderats per experts de reconegut prestigi internacional.


  Us convidem, doncs, a gaudir d’aquestes converses de cafè, rememorant moments i compartint reflexions, sobre la filosofia i la praxi de la gestió cultural i l’educació. Desitgem que la proposta us sembli tan atractiva i gratificant com ho ha estat, per a nosaltres, presentar-vos-la.


  Gemma Carbó

  Girona, gener del 2016


  Ana Mãe Barbosa


  Anna Mãe Tavares Bastos Barbosa va néixer a Rio de Janeiro el 1942. Avui és considerada una de les grans figures pioneres en art i educació al Brasil, i la principal referència al país en l’ensenyament de l’art, tant en entorns formals (escoles i centres educatius) com no formals. Doctorada en Educació de l’Art el 1977 a Boston, va ser la primera investigadora interessada a sistematitzar l’ensenyament i la pedagogia sobre l’art als museus, un interès que va evidenciar durant la seva etapa com a directora del Museu d’Art de São Paulo (MASP). El 1987, es va aplicar per primera vegada un programa educatiu orientat a l’ensenyament de l’art i la cultura, basat en la seva «proposta triangular», que encara avui constitueix els fonaments de bona part dels programes curriculars de l’educació en l’art al Brasil.


  La primera de les nostres entrevistes té lloc a São Paulo, on viu Ana Mãe Barbosa, qui ens convida a casa seva la tarda del 28 de juny del 2010. Ens acompanya també Lilian Amaral, artista visual investigadora de l’art públic contemporani, directora del projecte Museu Obert i comissària del programa Ciutats Creatives, entre d’altres.


  
    	[Gemma Carbó] Ana Mãe se sol definir a si mateixa com una especialista en ensenyament de l’art del segle XX al Brasil; per això, volem començar preguntant per la qüestió de la història i la memòria en l’art i l’educació. Vostè va publicar un llibre, fa dos anys...


    	
      [Ana Mãe Barbosa] Sí, i tant. Em vaig decidir a investigar tot el que s’escriu sobre la història de l’educació en l’art, especialment les tesis dels meus alumnes, molts dels quals no tenen l’oportunitat de publicar-les. M’entristeix que el mercat editorial del Brasil no publiqui cap tesi; és molt difícil aconseguir-ho. És més fàcil publicar-les a les petites editorials universitàries, les quals disposen d’una xarxa de distribució d’un abast, normalment, molt limitat —excepte la Universitat de São Paulo, que té una gran editorial amb una bona xarxa de distribució.

      Vaig triar, per al meu llibre, dotze capítols de dotze tesis diferents i els vaig incloure en una única monografia. No va ser gens senzill trobar una editorial per publicar Història de l’ensenyament de l’Art, perquè molts editors encara tenen alguns prejudicis sobre l’ensenyament artístic. Pensen que als educadors d’art no els interessa llegir, que estan més preocupats per les qüestions pràctiques. I tenen raó, fins a cert punt: és habitual que els educadors donin més importància a la pràctica que no pas a la teoria; però els editors s’obliden que, a hores d’ara, ja disposem d’un volum de producció important a les universitats i d’un interessant mercat en creixement que cada dia demanda més literatura sobre la qüestió. En són un bon exemple els alumnes de màster i doctorat que, amb línies de recerca diferents i no necessàriament especialitzades en l’educació artística, sol·liciten aquesta mena de material —cosa que em sembla molt bé, atesa la por que em fa l’especialització (la gran bandera de la modernitat).


      Sempre havia tingut la intenció de treballar en la línia d’art-educació, en el marc d’un programa acadèmic centrat en la Història de l’Art i la Teoria de l’Art que comprengués, també, el fet artístic i les poètiques visuals. I ho vaig aconseguir. Vaig crear el primer màster en Art i Educació al Brasil. El programa va ser acurat i seriós, va formar molta gent i va donar peu a la creació de dos nous programes de doctorat que actualment estan coordinats per exalumnes de la Universitat de São Paulo. Aquesta universitat ha estat un centre pioner en la difusió de les qüestions relacionades amb el fet artístic. Això sí, els inicis van ser durs: se’m va fer molt difícil trobar l’empenta per impulsar el projecte (en aquells moments, jo era l’única professora del programa) i, constantment, em deia: «Això és mera fantasia! No hi pot haver cap línia formativa com aquesta amb només un professor». Això em va animar a cercar professors adscrits a altres institucions federals del país i disposats a impartir cursos intensius. A part d’ells, un expert de fora del Brasil s’avenia a impartir un curs intensiu, cada any, d’uns quinze dies de durada.


      Primer vaig treballar amb especialistes anglesos, amb els quals mantenia una gran amistat des que vaig fer el meu postdoctorat a la Gran Bretanya —estaven més disposats a participar en el programa. Durant la meva estada a terres britàniques vaig establir un ferm lligam amb el grup del Centre d’Estudis Culturals Contemporanis de Birmingham, creat per Stuart Hall, David Tristlewood i Richard Hoggart, i gràcies a la bona amistat que mantenia amb aquest darrer el vaig convèncer de venir al Brasil.


      És cert que la meva recerca doctoral la vaig fer als Estats Units, però tot i així vaig comptar amb molta gent de la Gran Bretanya per participar en el programa que estava desenvolupant aquí. Els motius són diversos, però bàsicament haver participat en el naixement dels programes d’Estudis Culturals britànics i el fet que a Anglaterra, almenys als anys 80, els investigadors fossin més crítics em va fer decidir pels experts d’origen britànic. El 1981 vaig crear el màster, el 1982 ja comptava amb un professor de la Gran Bretanya i així, any rere any, vam aconseguir que el projecte esdevingués el que és avui.

    


    	[G.C.] Aquí parleu d’art-educació com una educació de tipus cultural; a Europa, moltes vegades l’educació artística s’ha cenyit a les arts…


    	
      [A.M.B.] Fa tot just un moment parlàvem del divorci entre cultura i educació. I quan sorgeix el tema sempre em faig la mateixa pregunta: ¿de quina mena d’educació parlem? Moltes vegades, fins i tot sense adonar-nos-en, reforcem la cultura hegemònica; per tant, abans de parlar-ne, cal que situem bé la qüestió.

      Em preguntes pels reptes que se’ls plantegen als professionals de l’educació en l’art, una qüestió que no deixa de ser curiosa (almenys pel que fa al meu cas): jo vaig fer un curs normal d’educació només per poder ensenyar a l’escola primària. Seguidament, vaig estudiar Dret —quelcom que em va fer patir molt; però havia estat alumna de Paulo Freire i ell m’havia convençut, llavors, de no deixar els estudis, per tant vaig seguir endavant. Pot semblar estrany, però el fet és que els estudis de Dret desperten una gran capacitat hermenèutica que pot ser aplicada a altres camps. Vaig acabar els meus estudis i temps després —30 o 40 anys més tard—, Paulo Freire va examinar la meva tesi de «lliure docència» destinada als professors que ensenyen a la universitat. La meva tesi va treballar l’abordatge pedagògic triangular: la idea d’un ensenyament de l’art relacionat amb el fet artístic, la lectura de la imatge i la contextualització.


      Sobre l’època (la dècada dels 80), puc dir que vaig ser molt privilegiada de poder-la viure. A Recife es vivia un moment d’explosió cultural en tots els sentits; constantment es buscaven interrelacions entre les qüestions que preocupaven la comunitat investigadora i s’innovà en una gran quantitat d’aspectes. Tenim l’exemple, entre d’altres, de Gilberto Freyre, el primer investigador brasiler que va abandonar el concepte de «raça» en els seus estudis per incorporar-hi el de «cultura», canviant per sempre la terminologia utilitzada en les investigacions socials. Gilberto Freyre va estudiar l’esclavitud a través de diaris, atenent qüestions de la vida quotidiana com la cuina, els gustos, els hàbits... definitivament, va influir en tota una generació d’investigadors.


      El cas de Gilberto Freyre és peculiar: com deus saber, havia estat un destacat militant d’esquerres a qui Vargas va perseguir i provar d’assassinar durant la dictadura; amb tot, més tard va fer un gir cap a la dreta, motiu pel qual va patir una campanya de desprestigi tan intensa que es va acabar convertint en un aferrissat detractor de les esquerres. Malgrat això, i encara que políticament no ens entendríem, hem de reconèixer la poderosa influència que ha exercit sobre tots nosaltres.


      Aloisio Magalhães també va ser una figura potent en l’escena cultural brasilera d’aquells anys. Entre altres projectes insignes, va dissenyar els logotips del Banco do Brasil i el Ministeri de Cultura. Era fascinant. Al seu voltant s’articulà un grup d’estudiosos, Grafico Amador —al qual jo mateixa pertanyia—, amb l’objectiu de trobar interrelacions entre la cultura popular i l’erudita; aquella fou la meva autèntica universitat. I no estàvem sols. També a Recife, Abelardo Rodríguez, per exemple, un col·leccionista veritablement polifacètic de peces d’art modern brasiler i ceràmica popular també apostava per la línia que havia adoptat Grafico Amador.


      Va ser una època feliç i molt especial, en què persones amb interessos similars ens vam poder i saber trobar. Jo em vaig educar en aquest context d’efervescència cultural en el qual, mentre el discurs oficial apostava únicament per l’art conceptual i abstracte —durant 20 anys, als salons organitzats per FUNARTE (Fundação Nacional de Artes) només s’hi acceptaven creadors d’aquests corrents—, parlar de les arrels culturals resultava gairebé obscè. Paral·lelament, es van crear fins a 134 escoles d’art privades en el marc d’un moviment anomenat Escolinhas de Arte, que provava de recuperar les arrels tradicionals fent convergir l’interès per l’art popular amb els corrents erudits.


      A través de les Escolinhas de Arte vam arribar a col·laborar fins i tot amb la televisió, treballant amb els dibuixos animats infantils que en aquell moment s’emetien, com Robin Hood, Superwoman o Woody Woodpecker, un experiment en què vaig tenir l’oportunitat de participar amb el meu fill (que ara té 40 anys).

    


    	[G.C.] I venint d’aquesta tradició, amb perspectiva històrica, com veus la situació actual?


    	
      [A.M.B.] Considero que, a les escoles, l’educació encara és massa formal. Els currículums nacionals educatius, en teoria, són oberts i flexibles, però a la pràctica el professorat, amb poca preparació, no disposa de les eines necessàries per anar més enllà i permetre que la cultura penetri de ple en les escoles. Em fan pànic els currículums nacionals; jo els eliminaria.

      Els paràmetres curriculars al Brasil es van establir durant el mandat del president Fernando Henrique Cardoso i van ser dissenyats per César Coll. Paulo Freire (ben poc sospitós de no tenir experiència pràctica en la docència), ja el 1995 els va començar a discutir. Per dissenyar-los, César Coll havia convidat professors de diverses escoles llatinoamericanes —així també els donava una pinzellada de color. Però va fer una cosa terrible: va prohibir la història. No es podia citar ningú. Havia de semblar una cosa totalment nova; mai vista, mai pensada fins llavors —Coll va arribar a dir que a l’escola del Brasil mai no s’havien dissenyat currículums nacionals; una gran mentida, ja que a la dècada dels 50 el currículum el dictava el Govern federal. Un autèntic despropòsit. Perquè te’n facis una idea, el currículum disposava fins i tot les imatges que s’havien de mostrar a les aules, i no només això, també la mida que havien de tenir (s’havien de mostrar en paper: no hi havia projectors, ni transparències... res de res); algunes les reduïen tant que els professors perdien un quart d’hora amb cadascuna per tal que arribessin a tots els alumnes. Un desastre.


      Bé, com et deia, Coll va convocar una bona colla de docents a São Paulo, entre ells alguns professors de la USP; a mi també m’hi va convidar, però vaig declinar la invitació convertint-me, així, en la bruixa dolenta del conte. Em vaig barallar tant amb l’Administració que al final em vaig quedar sola lluitant contra els paràmetres i la seva implementació. Sabíem que tot plegat no funcionaria i, efectivament, el nou pla curricular no va trigar a trontollar. L’any següent es va crear Paràmetres en Acció, un programa que provava d’apedaçar el projecte salvant els paràmetres de Coll, que eren precisament l’autèntic problema: no en trauràs res de condicionar un edifici que s’esfondra pels fonaments.


      La intenció del Govern de Cardoso no era cap novetat a l’Amèrica Llatina. A la Universitat Catòlica de Xile aquell deliri havia imperat durant molts anys, amb conseqüències nefastes, i a l’Argentina l’experiència havia estat molt pitjor que al Brasil; de fet, quan hi vaig anar convidada a impartir una conferència i vaig dir què pensava d’aquells paràmetres, el públic em va aplaudir dempeus.


      Amb tot, val a dir que els paràmetres tenien una cosa positiva: la idea de multiculturalitat (ells l’anomenaven pluriculturalitat). Per exemple, una de les primeres imatges que s’havia de mostrar a les aules era L’últim sopar, de Leonardo, una imatge amb una gran càrrega religiosa, sí, però catòlica, en un entorn escolar en el qual l’evangelisme és hegemònic. Els evangèlics són terribles al Brasil. Són a tot

    


    	[G.C.] ¿Quina importància creus que té que l’educació dialogui amb les arts i la cultura?


    	
      [A.M.B.] Absoluta. És imprescindible, encara que costi molt aconseguir-ho. L’exemple el tens aquí.

      

      

      

      

      

      
    


    	[G.C.] I, des del món de la cultura, ¿com valores el que està passant al Brasil els darrers anys?


    	
      [A.M.B.] L’àmbit de la cultura ha avançat moltíssim des del final de la dictadura. Però crec que la relació cultura-educació, on més s’ha treballat i recuperat després de la dictadura, és a Xile.

      

      

      

      

      

      

      

      

      

      

      

      

      

      
    


    	[G.C.] Em comentes que vas treballar amb educadors. ¿Quin perfil ha de tenir una persona que treballi en l’àmbit de l’educació per fer de pont entre l’art i la cultura?


    	[A.M.B.] Penso que ha de tenir una visió culturalista del món, és a dir, l’oposat a la mirada de l’especialista. Ha de complir amb tres requisits: capacitat de llegir i entendre el seu entorn, de relacionar els esdeveniments del món cultural amb els de l’àmbit intercultural i polític; ser crític i analitzar allò que veu; finalment, tenir la capacitat d’oferir respostes flexibles i creatives —no en un sentit modern del terme, segons el qual la creativitat és el fruit del desenvolupament de l’originalitat, sinó en un sentit postmodern, centrat en la flexibilitat, l’elaboració, el procés... en el redisseny, al capdavall. Potser en això la Lilian hi té alguna cosa a dir.


    	[Lilian] Sí, voldria suggerir un quart requisit: la capacitat de proposar i crear experiències recuperant el sentit d’interpretació que comentàveu. Em refereixo a la qüestió de la percepció, que la modernitat va restringir a l’àmbit de la interpretació i que té a veure amb l’anàlisi crítica del món, és clar, però també amb la cultura, amb l’art educador com agent de cultura; l’art com educador cultural, mediador, capaç de crear noves situacions i generar experiències obertes... com pots veure em vaig formar al MAC, la directora del qual era ben boja.


    	[A.M.B.] La Lilian i jo volíem atraure una altra mena de públic al museu.


    	
      [L.] Va ser una experiència molt interessant, la del museu. Hi van convergir diversos àmbits fins llavors allunyats els uns dels altres. La qüestió ambiental, per exemple, començava a sobrepassar l’àmbit local i a tenir una projecció internacional. També els moviments antiglobalització guanyaven protagonisme. Ambdós fets van originar la creació de noves organitzacions per a la defensa del medi ambient i l’altermundialisme, com SOS Mata Atlântica. Aquesta organització es va fundar per fer front a la situació creada per la globalització i la industrialització de zones properes a São Paulo. La ciutat de Cubatão tenia greus problemes de contaminació: hi havia nens que naixien sense cervell o amb deformacions terribles a causa d’això. Als anys 70, amb els militars, es va patir moltíssim i es va organitzar un moviment en el qual participaven experts de diverses àrees, especialment biòlegs. Llavors ja es va entendre, ràpidament, que per tenir ressò calia apropar-se als mitjans de comunicació, que per obtenir resultats calia treballar la consciència ambiental de la població i allò va fer que un bon nombre d’artistes es proposessin explicar, mitjançant les seves obres, el que tanta gent encara no entenia. I és que parlar de la capa d’ozó està bé, però sona llunyà i un xic estrany. En canvi, quan expliques per què el riu Tietê s’ha quedat sense aigua i desprèn una pudor terrible, és més fàcil de veure el lligam que hi ha entre l’ecologisme i la supervivència. Després de treballar la qüestió ambiental, els artistes es van interessar pel patrimoni construït, per les ciutats. Llavors ja érem als anys 80. Jo, que tot just llavors començava a treballar en l’àmbit artístic, ja m’adonava de la importància que havia tingut la lluita pel medi ambient i de tot el que en podíem aprendre. Vaig desenvolupar aquest mateix tema a la meva tesi doctoral: les derivacions de l’art públic, una qüestió que mirava d’enllaçar amb l’anterior i amb el paper de laboratori experimental que podia representar el Museu d’Art Contemporani. A l’escola això no s’ensenyava. A cap escola no s’impartia formació orientada en aquesta direcció.

      

      

      

      
    


    	[G.C.] Els museus, efectivament, cada cop amplien més la seva oferta educativa...


    	
      [A.M.B.] Depèn. Segons el cas. Si ens fixem en l’Itaú Cultural, per exemple, sí que té una bona orientació educativa. Tinc molta confiança en Renata Bittencourt. Està fent propostes de lectura de l’obra cultural molt interessants. Les pots consultar a la pàgina d’Internet de l’Itaú Cultural.

      

      

      
    


    	[G.C.] A mi cada vegada m’agrada més el terme mediador, encara que a l’Estat espanyol s’associa a qüestions socials.


    	
      [A.M.B.] Aquí distingim entre mediació social i mediació cultural. La mediació social l’apliquem més aviat a la feina que fan les ONG, les organitzacions i les entitats del tercer sector, encara que si parlem de museus, en aquest sentit cal fer referència al Museu Lasar Segall, amb un servei educatiu que ja és històric i que sempre ha estat molt orientat a les qüestions socials.

      
    


    	[G.C.] ¿Creus que hi ha diferències importants, en el món dels museus, respecte a altres equipaments culturals com teatres, auditoris... que no han incorporat serveis educatius a la seva oferta o que ho han fet molt més tard?


    	[A.M.B.] Et puc parlar, per exemple, del cinema. És un absolut desastre. Sorprèn, perquè al Brasil hi ha una producció cinematogràfica molt bona i potent, però pel que fa als serveis educatius presenta grans mancances. Hi ha poques persones capacitades per exercir d’educadors de cinema, com Rizzo o Laís Bodansky, dues excepcions.


    	[G.C.] I pel que fa a les filmoteques?


    	[L.] Si parlem de la filmoteca formal, no. L’estat de l’educació no és bo. En canvi, si ens fixem en la filmoteca documental, la situació és ben diferent. En aquest àmbit hem de parlar de persones com André Costa, un amic que treballa a la Fundació Armando Álvarez Penteado orientant l’activitat educativa d’una manera molt completa, atenent l’acció social, l’àmbit acadèmic i l’espai institucional. Està desenvolupant projectes molt interessants; cada cop estic més convençuda de la importància d’aquest perfil d’educadors que treballen amb diferents camps d’acció, tenint present allò que comentàveu abans l’Anna i tu de la relació entre la cultura i l’educació, i tenint molt en compte l’experimentació amb les noves tecnologies per aconseguir més amb menys recursos —la producció amb les noves tecnologies s’abarateix considerablement; el cas de la fotografia és paradigmàtic: abans, a les classes de fotografia no podies cometre errors, en canvi ara, amb la fotografia digital, pots experimentar tant com vulguis i crear molt més amb menys despeses.


    	[A.M.B.] Un cop, vaig escriure un text per a la UNESCO a propòsit d’una recerca que estava realitzant sobre els dissenyadors que treballaven amb artesans, parlant de què fa que aquesta col·laboració vagi bé, que funcioni o, en canvi, que no prosperi. Gràcies a aquesta investigació em vaig adonar que la col·laboració funciona millor quan hi ha un educador que fa de mediador entre el dissenyador i l’artesà, aconseguint que el primer no vegi el segon com un mer facilitador de material, de lucre, de productes que més tard podrà vendre a un preu molt alt.


    	[G.C.] ¿Creus que es pot aconseguir que els mestres i els professors s’arribin a convertir en mediadors culturals?


    	
      [A.M.B.] Sí, i tant. No en tinc cap dubte. A més, hi ha experiències interessants en aquest sentit. Per exemple, en aquests moments estem impulsant una iniciativa amb l’AES Electropaulo (empresa privada d’energia) que inclou impartir classes de cultura i ciutadania —una paraula que cada vegada suporto menys— a les vuit cases de cultura que s’han obert a les regions més pobres de l’Estat de São Paulo, treballant per fomentar la figura del professor com a mediador. Amb tot, sovint insisteixo que hem d’acabar amb la pedagogia d’oficina, del workshop, molt impregnada a les ONG creades o impulsades per empreses del tercer sector que no tenen gens d’interès a educar, sinó a treure els joves del carrer. Una setmana treballen amb fusta, una altra ensenyen a fer sabó... coses sense cap mena de significació cultural. Crec que l’educació s’ha d’entendre com un procés amb continuïtat, amb elements que actuen i han de fer de leitmotiv, com per exemple, en les arts plàstiques, el llapis —o el ratolí d’ordinador—, al voltant dels quals s’hauria de teixir el currículum educatiu i cultural.

      

      

      
    


    	[G.C.] I quin és el principal obstacle per aconseguir-ho? ¿Com es pot fer més senzill implantar aquest model d’educació cultural crítica?


    	[A.M.B.] El principal obstacle és el finançament i les seves restriccions. En el cas del projecte que et comentava, Electropaulo està invertint molts diners per aconseguir que les escoles ofereixin una assistència integral i completa als seus alumnes. Als que no tenen menjar a casa, per exemple, se’ls en dóna. Poden dinar, berenar, sopar... fer els àpats mínims. Els alumnes que al matí assisteixen a la casa de cultura, dinen allà i després van a l’escola; els que estudien al matí, després de l’escola van a la casa de cultura, dinen i s’hi queden a la tarda. Hi hem organitzat activitats de circ, música, teatre, dansa, arts visuals... i hi hem fet una gran tasca per habilitar una biblioteca que ajudi a compensar el desfasament d’aprenentatge i nivell de lectura que pateixen aquests alumnes. Hi expliquem contes, organitzem activitats per al foment de la lectura i comptem amb especialistes que ensenyen els nens a llegir.


    	[G.C.] I la qüestió de la tecnologia?


    	
      [A.M.B.] Vaig exigir que a les classes d’arts plàstiques hi hagués ordinadors per a tothom. Amb ells fan dibuixos animats, aprenen a dissenyar... ara, al costat de la biblioteca, hi ha un laboratori digital que permet treballar amb les noves tecnologies sense allunyar els alumnes dels llibres i la lectura. No volia que ens tornéssim dependents de les tecnologies, que el laboratori es convertís en una mena de taller que substituís el llapis pel ratolí d’ordinador.

      
    


    	
      [G.C.] Moltes gràcies Ana Mãe i Lilian per la conversa. Ha estat una oportunitat extraordinària de conèixer, de primera mà, la història i la situació de l’educació artística al Brasil.

